Un pădurar a fost reţinut de poliţiştii din Cluj, joi, sub acuzaţia de fals informatic în formă continuată şi folosirea funcţiei pentru favorizarea unor persoane în formă continuată. El este suspectat că a introdus, în zeci de rânduri, în mod intenţionat, date false în aplicaţia SUMAL 2.0.
"La data de 28 martie a.c. poliţiştii din cadrul Serviciului de Ordine Publică - Biroul Pentru Protecţia Fondului Forestier şi Piscicol au emis ordonanţă de reţinere, pentru 24 de ore, pe numele unui bărbat, de 46 de ani, cercetat sub aspectul săvârşirii infracţiunilor de fals informatic în formă continuată (69 de acte materiale) şi folosirea funcţiei pentru favorizarea unor persoane în formă continuată (10 acte materiale). În fapt, în perioada 2021-2023, bărbatul, angajat în cadrul unei instituţii publice din localitatea Abrud, ar fi introdus, fără drept şi în formă continuată, date neconforme cu realitatea în aplicaţia destinată evidenţei transporturilor de material lemnos, lezând prin acest fel interesele unor persoane", informează joi Poliţia judeţeană Cluj.
Surse judiciare au declarat pentru agenția News.ro că bărbatul lucrează ca pădurar şi a introdus, intenţionat, în zeci de rânduri, date false în aplicaţia SUMAL.
Pădurarul este de asemenea suspectat că în perioada 2022-2023, a achiziţionat aproximativ 20 de metri cubi de masă lemnoasă din cantonul pe care îl administra, iar apoi a emis 10 avize de însoţire a materialului lemnos în scopul valorificării, fără a achita contravaloarea operaţiunii de marcare, obţinând "beneficii materiale incompatibile cu funcţia sa".
________
- Ministrul Mediului contrazice ONG-urile care spun că România pierde în fiecare oră peste 3 hectare de pădure: "Au apus vremurile cu defrişări masive"
- Tanczos Barna: Sunt convins că SUMAL este printre cele mai bune sisteme de control al lemnului din Europa
- Ofițer de poliție judiciară, reținut pentru furt de lemne. Chiar suspectul a depus plângere penală pentru tăiere ilegală de arbori